b"\n_START_ARTICLE_\nThe Cranberries\n_START_SECTION_\nZgodovina\n_START_PARAGRAPH_\nPrvotno se je skupina imenovala Cranberry Saw Us. Manj kot leto dni po ustanovitvi jo je zapustil pevec, zato so preostali \xc4\x8dlani objavili oglas za vokalistko. Izbrali so Dolores O'Riordan, s katero so v za\xc4\x8detku 1990. let izdali prve demo posnetke in skraj\xc5\xa1ali ime v The Cranberries. Posnetki in zgodnji nastopi v \xc5\xbeivo so pritegnili pozornost britanskega glasbenega tiska, kar je skupini prineslo pogodbo z zalo\xc5\xbebo Island Records. Prvenec Everybody Else Is Doing It, So Why Can't We? kljub temu ni do\xc5\xbeivel posebnega uspeha, dokler niso od\xc5\xa1li na ameri\xc5\xa1ko turnejo s skupinama The The in Suede. Takrat je videospot za singl \xc2\xbbLinger\xc2\xab\xc2\xa0televizijska postaja MTV uvrstila v pogosto predvajanje, kar je takoj poznalo tudi na priljubljenosti. Do konca leta 1993 je singl pri\xc5\xa1el do osmega mesta na ameri\xc5\xa1ki lestvici, album pa z ve\xc4\x8d kot milijonom prodanih izvodov dosegel platinast status. V za\xc4\x8detku 1994 je album pri\xc5\xa1el tudi do vrha britanske lestvice albumov._NEWLINE_Vrh priljubljenosti je skupina do\xc5\xbeivela po izdaji drugega studijskega albuma, No Need to Argue (1994), ki je bil zrelej\xc5\xa1i in bolj dodelan kot prvenec, samo v ZDA je bil do konca leta prodan v ve\xc4\x8d kot treh milijonih izvodov. Na tem albumu je bil najve\xc4\x8dji hit skupine, dru\xc5\xbebeno anga\xc5\xbeirana pesem \xc2\xbbZombie\xc2\xab, razmeroma uspe\xc5\xa1na pa je bila tudi balada \xc2\xbbOde to My Family\xc2\xab. Med promocijsko koncertno turnejo so se prvi\xc4\x8d raz\xc5\xa1irile govorice da namerava Dolores O'Riordan zapustiti skupino in se posvetiti solo karieri, kar pa so \xc4\x8dlani kategori\xc4\x8dno zanikali. Njihov naslednji album To the Faithful Departed (1996) z nekoliko tr\xc5\xa1im rockovskim zvokom ni bil tako priljubljen in je v ZDA dosegel samo enojno platinasto prodajo. Skupina je pred\xc4\x8dasno kon\xc4\x8dala turnejo, kar je ponovno pod\xc5\xbegalo govorice o njenem razpadu, a so nadaljevali ustvarjanje in leta 1999 izdali nov album, Bury the Hatchet ter leta 2001 \xc5\xa1e Wake Up and Smell the Coffee._NEWLINE_Leta 2003 so The Cranberries zares sporo\xc4\x8dili, da bodo imeli premor v delovanju, a skupina ni uradno razpadla. Dolores O'Riordan je v naslednjih \xc5\xa1estih letih izdala dva samostojna albuma; kmalu po izidu drugega, leta 2009, so se \xc4\x8dlani skupine ponovno zbrali za turnejo po Evropi in Severni Ameriki. Izdali so nekaj albumov s posnetki v \xc5\xbeivo, nato pa leta 2011 nadaljevali s studijskim ustvarjanjem. Njihov naslednji album, Roses, je iz\xc5\xa1el februarja 2012. Leta 2017 so izdali album Something Else s priredbami njihovih najve\xc4\x8djih uspe\xc5\xa1nic ob spremljavi godalnega kvarteta Irish Chamber Orchestra._NEWLINE_V za\xc4\x8detku naslednjega leta je nenadoma umrla pevka Dolores O'Riordan. Preostali \xc4\x8dlani so se odlo\xc4\x8dili, da bodo kon\xc4\x8dali njihov zadnji album, za katerega je \xc5\xbee posnela vokal. Album In the End je iz\xc5\xa1el aprila 2019, nakar je skupina prenehala delovati."